# Normalvedtekter for 4H‑klubber

*Vedtatt av Landsstyret 7. august 2000. Sist endret 24. oktober 2021.*

**§ 1. Navn**  
Navnet på 4H-klubben er ............... 4H.

**§ 2. Formål**  
Formålet til 4H-klubben er å utvikle en aktiv og samfunnsengasjert ungdom med ansvarsfølelse og respekt for natur og mennesker.

Grunnlaget for organisasjonens arbeid finnes i naturbruksnæringene og i lokalmiljøet.

4H Norges målsetting uttrykkes gjennom 4H‑løftet:

*Vi lover å arbeide mot det mål å bli en ungdom med klart Hode, varmt Hjerte, flinke Hender og god Helse.*

4H-klubben er tilknyttet 4H ……….*(navn på 4H-fylkeslag)*, og er en del av organisasjonen 4H Norge.

**§ 3. Arbeid i 4H-klubben**  
Arbeidsoppgavene til 4H-klubben er å:

1. Utvikle et godt barne- og ungdomsmiljø på hjemstedet ved å drive allsidig 4H-aktivitet.
2. Utvikle en aktiv ungdom med faglig innsikt og praktisk kunnskap innen natur, kultur, samfunn og helse ved å drive allsidig 4H-arbeid for barn og unge.
3. Bidra til samhold, arbeidsglede og økt trivsel i lokalsamfunnet ved å gjennomføre 4H-aktiviteter.
4. Å lære ved å gjøre gjennom 4H‑prosjekter, kurs, klubbarbeid og andre aktiviteter.

**§ 4. Medlemmer**  
Barn og ungdom som vil følge 4H Norges, og 4H-klubbens, vedtekter og retningslinjer kan bli medlemmer i 4H-klubben.

**§ 5. Årsmøte**   
Årsmøtet er 4H-klubbens øverste myndighet. Årsmøtet skal gjennomføres hvert år før 24. november.

Styret kaller inn til årsmøte minst 10 dager før Sammen med innkallingen sendes saksliste og sakspapirene på sakene som skal behandles.  
  
Medlemmer mellom 10 og 26 år som har vært med i minst 1 måned og har betalt medlemskontingenten, har stemmerett.

Det skal føres protokoll fra årsmøtet.

Årsmøtet skal behandle:

1. Årsmelding fra styret om arbeidet i klubben siste året.
2. Regnskap for det siste året som klubbens revisor og kasserer har signert.
3. Forslag til årsplan for kommende år.
4. Forslag til budsjett for kommende år.
5. Andre innkomne saker. Må være sendt inn til klubbstyret minst 5 dager før møtet.
6. Valg for ett år av:
7. Leder, nestleder, kasserer, sekretær og minst ett styremedlem til klubbstyret. Medlemmer i alderen 10 – 26 år som enda ikke har plaketten kan velges til styret.
8. Klubbrådgivere.
9. 2 representanter med vararepresentanter til årsmøtet for 4H i fylket.
10. Valg av en myndig person som kan inngå avtaler for klubben sammen med klubbrådgiver A (prokura).
11. Eventuelt representant(er) til 4H‑nemnda i kommunen, eller andre valgte representasjonsoppdrag.
12. Valgkomité på 3 medlemmer, og en vararepresentant.
13. Revisor til å signere regnskapet.

Det skal være skriftlig valg på leder. Ved andre personvalg skal det være skriftlig valg dersom det er forslag om mer enn en kandidat eller dersom noen forlanger det. Blanke stemmer regnes som gyldige stemmer.

Ved stemmelikhet stemmer årsmøtet om igjen. Dersom det da også er stemmelikhet blir valget avgjort med loddtrekning.

**§ 6. Styret**  
Styret har som oppgave å lede arbeidet i 4H-klubben etter de vedtekter og regler som gjelder i organisasjonen 4H Norge. Styret har ansvar for økonomi og aktiviteter i 4H‑klubben.

For gyldig vedtak i styret kreves det at minst 3 medlemmer har stemt for forslaget.

Styret forbereder møter og ulike aktiviteter i 4H-klubben sammen med klubbrådgiver(e).

Lederen kaller inn til, og leder, styremøtene.

Sekretæren har ansvar for at det blir ført referat med oppmøteoversikt fra medlems­møter, styremøter, og andre viktige arrangementer i 4H-klubben.

Kassereren fører regnskap for 4H-klubben og ordner med alle pengesaker. Kassereren skal også ha oversikt over og tilsyn med eiendelene til klubben.

Styret skal etter årsmøtet, og seinest 1. desember, legge inn årsmelding, årsrapport, sammendrag av regnskap, balansekonto, kassererens kommentarer, melding fra revisor, og årsplan i medlemsregisteret. Styret skal også registrere nytt styre i medlemsregisteret og Brønnøysundregistrene..

I løpet av januar skal styrets leder ha signert styrets melding i medlemsregisteret..

**§ 7. Klubbrådgivere**

4H-klubben skal ha en eller flere voksne klubbrådgivere. Klubbrådgivere velges på årsmøtet og der det velges flere klubbrådgivere navngis de med A og B. De skal være rådgivere for 4H-klubben, og hjelpe styret med å planlegge drifta av klubben. Klubbrådgiverne fordeler arbeidet seg imellom. Klubbrådgiver A er klubbrådgivernes kontaktperson for 4H-klubben.

Klubbrådgivere og 4H-alumner har ikke stemmerett ved avstemninger i 4H-klubben. De kan heller ikke velges til styret i 4H-klubben.

Klubbrådgiver A er prokurist for klubben, sammen med en annen myndig person valgt av klubbens årsmøte.

**§ 8. 4H-alumner**4H-alumner kan hjelpe klubbrådgiverne med ulike frivilligoppgaver i 4H-klubben.

**§ 9. Vedtekter**   
4H‑klubben følger 4H Norge sine Normalvedtekter for 4H-klubber. Klubben kan legge til og endre enkeltpunkter når det er lagt fram forslag om det på årsmøtet, og det blir vedtatt med minst 2/3 flertall.

Vedtektspunkter som avviker fra 4H Norge sine normalvedtekter for 4H-klubber skal føres under § 13.

Vedtektene og eventuelle endringer av disse, må godkjennes av 4H-fylkesstyret for å være gyldig. Forslag om endring av vedtektene må være kommet til styret minst 20 dagerfør årsmøtet i 4H-klubben. **§ 10. Oppløsning av klubben**  
En 4H-klubb kan ikke oppløses så lenge minst tre medlemmer vil opprettholde drifta.

Om en 4H-klubb slutter å fungere, skal klubbens verdier tas vare på av 4H-fylkesstyret. Alle verdier skal oppbevares i 5 år. Dersom det ikke er kommet i gang 4H-arbeid på samme sted i løpet av denne tida, skal midlene primært brukes til 4H‑arbeid andre steder i kommunen, sekundært stilles til disposisjon for 4H‑fylkesstyret.

**§ 11. Sammenslåing av klubber**

Når to eller flere klubber ønsker å slå seg sammen gjelder en av følgende framgangsmåter:

1. Alle 4H-klubbene legges ned i henhold til normalvedtekter for 4H-klubber. Ny klubb startes opp med valg av nytt klubbnavn, klubbrådgivere, styre, årsplan og eventuelt andre styringsdokumenter. Når dette er på plass må stiftelsesprotokoll sendes Brønnøysundregisteret for å få nytt organisasjonsnummer, slik at klubben kan få ny bankkonto. Midlene fra de nedlagte klubbene tilfaller den nye klubben.
2. Dersom klubber ønsker sammenslåing ved at medlemmene inviteres over i en av de allerede eksisterende klubbene, mens den (de) andre klubben (klubbene) legges ned, følger disse midlene i sin helhet medlemmene inn i naboklubben.

**§ 12. Klubbens særlige bestemmelser**

*(Her setter klubben punktvis inn de vedtektene som eventuelt avviker fra 4H Norge sine normalvedtekter for klubb. Det er ikke mulig å avvike fra 4H Norge sine nasjonale vedtekter.*)

**§ 13. Ikrafttreden**  
Disse vedtektene er fastsatt på årsmøtet i 4H-klubben den ...................... (dato)  
Godkjent av 4H‑fylkesstyret den ...................... (dato)  
Gjort gjeldende med virkning fra den ...................... (dato)